29.9.2023
SK
Úradný vestník Európskej únie
L 242/541
Všeobecne
1.
víta skutočnosť, že Dvor audítorov vo svojej správe o ročnej účtovnej závierke spoločného podniku za rozpočtový rok 2021 (ďalej len „správa Dvora audítorov“) uvádza, že ročná účtovná závierka vyjadruje verne vo všetkých významných hľadiskách jeho finančnú situáciu k 31. decembru 2021 a výsledky jeho operácií, jeho peňažné toky a zmeny v jeho čistých aktívach za rozpočtový rok 2021 sú v súlade s jeho rozpočtovými pravidlami a účtovnými pravidlami, ktoré schválil účtovník Komisie; okrem toho zdôrazňuje, že operácie, na ktorých sa zakladá účtovná závierka za rozpočtový rok 2021, sú zo všetkých významných hľadísk zákonné a správne;
2.
vyjadruje však poľutovanie nad tým, že v správe Dvora audítorov sa upozorňuje na skutočnosť, že v ročnej účtovnej závierke spoločného podniku za rozpočtový rok 2021 sa uvádza odhad celkových nákladov spoločného podniku na splnenie jeho záväzkov týkajúcich sa realizácie projektu ITER, ktoré sa odhadujú na 18,3 miliardy EUR (v hodnotách z roku 2021), a na skutočnosť, že zmeny kľúčových predpokladov odhadu a rizikovej expozície by mohli viesť k výraznému zvýšeniu nákladov a/alebo k ďalším oneskoreniam pri realizácii projektu ITER;
3.
berie na vedomie, že program Horizont Európa predpokladá pre spoločný podnik ambiciózne ciele, ktoré možno dosiahnuť len vtedy, ak sa navrhnú a vykonajú účinné riešenia, ktoré riešia nedostatky v systémoch vnútornej kontroly a pripravujú na budúce výzvy vyplývajúce zo zvýšenej zodpovednosti, napr. v oblasti riadenia a plánovania ľudských zdrojov; v tejto súvislosti poukazuje na to, že mimoriadne zložité a zaťažujúce výpočty a požiadavky na podávanie správ predstavujú značné riziko chýb, a preto vyzýva, aby sa preskúmali možnosti zjednodušenia vždy, keď je to možné a zlučiteľné s existujúcim právnym rámcom;
4.
so znepokojením konštatuje, že členstvo Ruska v organizácii ITER-IO s povinnosťou dodať do montážneho strediska ITER vo Francúzsku (Cadarache) niekoľko komponentov pre projekty ITER a poskytovať ročné príspevky organizácii ITER-IO predstavuje riziko ďalších oneskorení a zvýšených nákladov na projekt ITER;
5.
konštatuje, že spoločný podnik vedie odhad celkových nákladov na splnenie svojich záväzkov týkajúcich sa realizácie projektu ITER (odhad pri dokončení), ktorý zahŕňa náklady na fázu výstavby a prevádzky do roku 2035, ako aj na fázu vyradenia z prevádzky a deaktivácie do roku 2042; okrem toho poznamenáva, že na konci roka 2021 spoločný podnik odhadol tieto celkové náklady na 18,3 miliardy EUR (v hodnotách z roku 2021), ktoré pozostávajú z celkových platieb uskutočnených na konci roka 2021 vo výške 8,3 miliardy EUR a z odhadu budúcich platieb, ktoré sa odhadujú na 10 miliárd EUR (v hodnotách z roku 2021);
6.
poukazuje na to, že zmeny v kľúčových predpokladoch uvedeného odhadu a rizikovej expozície môžu viesť k ďalšiemu zvýšeniu nákladov a oneskoreniu projektov a v prípade roku 2021 sa domnieva, že na základe správy Dvora audítorov by sa mala venovať osobitná pozornosť udalostiam, ktoré môžu mať významný vplyv na odhad pri dokončení; ďalej poukazuje na to, že tieto kľúčové predpoklady zahŕňajú nový základný scenár pre projekt ITER plánovaný na prvý štvrťrok 2023, neskoré dodanie komponentov, sankcie uvalené na Rusko, prebiehajúce schvaľovanie Francúzskeho úradu pre jadrovú bezpečnosť (NSA) na montáž komponentov šachty tokamaku a očakávanú revíziu odhadu nákladov na komplex horúcich komôr; zdôrazňuje, že v prípade problémov s dodávkami, ktoré by viedli k nedostatku kľúčových komponentov na pokračovanie projektu, by sa mali preskúmať alternatívne toky dodávok;
7.
pripomína, že ITER oficiálne očakáva prvý prevádzkový test v roku 2025 a dosiahnutie plného výkonu jadrovej syntézy do roku 2035; poznamenáva však, že tento základný scenár bol prijatý v roku 2016 a že odvtedy oneskorenie výstavby a výroby, ako aj pandémia ochorenia COVID-19 spôsobili, že termín v roku 2025 je čoraz nepravdepodobnejší; okrem toho zdôrazňuje, že podľa správy Dvora audítorov existuje riziko ďalšieho oneskorenia v dôsledku kombinácie rôznych stavebných prác počnúc problémami so zváraním častí vákuovej nádoby, ktoré tvoria oceľovú komoru, v ktorej sa budú vykonávať experimenty s jadrovou syntézou, až po problém korózie spôsobujúcej praskliny na paneloch tepelného štítu hlboké až 2,2 milimetra, ktorá postihuje celých 23 kilometrov chladiacich potrubí prizváraných na povrch konštrukčných častí; poznamenáva, že keďže problém prasklín v chladiacich potrubiach by mohol byť systémový a mohol by mať vplyv na všetky zložky tepelného štítu tokamaku, nové riadenie projektu ITER aktivuje stratégiu opravy panelov tepelného štítu tokamaku a sektorov vákuovej nádoby;